《一粟庵水榭与贝闰生话旧即送之常德》
清代·潘遵祁

常时颇怪天厄汝，终岁匏瓜伤独处。漂摇家室到今日，却羡君身轻可举。

三年不见换须鬓，野鹤闲云渺何许。忽然矫翼落人海，执手亲朋泪如雨。

平生知己草间没，旅殡荒凉不能抚。桐桥烟月纵无恙，寂寞江干谁与语。

亦知鸿爪偶留印，刺刺沧桑话乡土。须臾惜此眼前景，明日轻帆挂湘楚。

作者简介：潘遵祁，字顺之，号西圃，吴县人。道光乙巳进士，改庶吉士，授编修。有《西圃集》。